
Vadovaudamasi Lietuvos Respublikos vietos savivaldos įstatymo 6 straipsnio 16 punktu,  Lietuvos Respublikos užimtumo įstatymo 48 straipsnio 3 dalimi ir Užimtumo didinimo programų rengimų ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257, Birštono savivaldybės taryba                              n u s p r e n d ž i a:
1. Patvirtinti Birštono savivaldybės gyventojų 2021 metų užimtumo didinimo programą (pridedama).
2. Šį sprendimą paskelbti Teisės aktų registre.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

	
	Savivaldybės merė
	                            Nijolė Dirginčienė




	












PATVIRTINTA
Birštono savivaldybės tarybos
2021 m. vasario 12 d.
sprendimu Nr. TSE-29

BIRŠTONO SAVIVALDYBĖS GYVENTOJŲ 2021 METŲ UŽIMTUMO DIDINIMO PROGRAMA

I SKYRIUS
ĮVADAS

1. Birštono savivaldybės gyventojų 2021 metų užimtumo didinimo programa (toliau – Programa) parengta ir vykdoma vadovaujantis Lietuvos Respublikos vietos savivaldos įstatymu, Lietuvos Respublikos užimtumo įstatymu, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 (Lietuvos Respublikos socialinės apsaugos ir darbo ministro 2018 m. spalio 5 d. įsakymo Nr. A1-548 redakcija).
2. Programa atitinka Birštono savivaldybės strateginio 2020–2022 metų veiklos plano, patvirtinto Birštono savivaldybės tarybos 2019 m. gruodžio 20 d. sprendimu Nr. TS-225 „Dėl Birštono savivaldybės strateginio 2020–2022 metų veiklos plano patvirtinimo“, numatytus strateginius tikslus. 
3. Programa parengta konsultuojantis ir bendradarbiaujant su Užimtumo tarnybos prie LR SADM Kauno klientų aptarnavimo departamento Prienų skyriumi (toliau – Užimtumo tarnyba), Savivaldybės administracijos darbuotojais. 
4. Programa skirta didinti Birštono savivaldybės gyventojų užimtumą, integruojant juos į darbo rinką bei mažinti socialinę atskirtį.
5. Programos tikslai:
5.1 sudaryti galimybes bedarbiams laikinai įsidarbinti; 
5.2. skatinti bedarbių darbinę motyvaciją, stiprinti socialinius ir darbo įgūdžius, prisidedančius prie jų užimtumo didinimo;
[bookmark: part_58c4bd029cd94f9480111c3453467235]5.3. suderinti užimtumo skatinimo ir motyvavimo paslaugų bei piniginės socialinės paramos teikimą, integruojant ilgą laiką nedirbusius asmenis į darbo rinką;
[bookmark: part_ff00b630310a4ed7b17ad63f7c304b95]5.4. užtikrinti valstybės ir savivaldybių institucijų, įstaigų ir (ar) organizacijų, teikiančių užimtumo skatinimo, socialines ir motyvavimo paslaugas bedarbiams veiklos koordinavimą ir skatinti jų bendradarbiavimą;
[bookmark: part_bc17e5aee9464e04970788da7dbe17c9]5.5. prisidėti prie šalies užimtumo rėmimo politikos įgyvendinimo.
6. Laikino pobūdžio darbams vykdyti Savivaldybės administracija organizuoja viešą konkursą, kuriame turi teisę dalyvauti Savivaldybės teritorijoje veikiančios įmonės (bendrovės), įstaigos ir organizacijos, nepriklausomai nuo jų nuosavybės formos ar pavaldumo bei nustatyta tvarka įregistruoti ūkininkų ūkiai. 
7. Programoje dalyvaujančių asmenų skaičius nustatomas, atsižvelgiant į turimą Programos finansavimą ir laikinųjų darbų poreikį.

II SKYRIUS
GYVENTOJŲ UŽIMTUMO BŪKLĖS ANALIZĖ

8. Birštono savivaldybės administracijos Teisės ir civilinės metrikacijos skyriaus 2020 m. gruodžio 31 d. duomenimis, Birštono savivaldybėje gyvenamąją vietą buvo deklaravę 4 484 gyventojai (2019 m. gruodžio 31 d. – 4 501 gyventojas). 
9. Užimtumo tarnybos duomenimis, per 2020 m. Užimtumo tarnyboje įregistruoti 337 Birštono savivaldybės bedarbiai. 2020 m. gruodžio 31 d. buvo registruoti 290 bedarbių (2019 m. gruodžio 31 d. buvo registruoti 165 bedarbiai) gyvenančių Savivaldybėje. Bedarbių santykį su dirbančiaisiais parodo bedarbių procentas nuo darbingo amžiaus žmonių, kuris leidžia palyginti bedarbių skaičių ir nedarbo problematiką. Užimtumo tarnybos duomenimis, nedarbas 2020 metais augo visose šalies savivaldybėse. Registruotų bedarbių ir darbingo amžiaus gyventojų santykis Birštono savivaldybėje taip pat išaugo iki 12,2 proc. (2019 m. gruodžio 31 d. buvo 6,8 proc.). Šio santykio padidėjimą įtakojo COVID-19 pandemija bei su ja susijusios ekstremalios situacijos įvedimas, skelbiami karantinai. Per metus, t. y. iki 2020 m. gruodžio 31 d., bedarbių ir darbingo amžiaus gyventojų santykis Savivaldybėje padidėjo 5,4 procentiniais punktais. 
[bookmark: _Hlk52518351]10. Moterys sudarė 56,9 proc. (2019 m. gruodžio 31 d. – 36 proc.), vyrai – 43,1 proc.    (2019 m. gruodžio 31 d. – 64 proc.) nuo visų registruotų Birštono savivaldybės bedarbių. Užregistruoti 106 (2019 m. gruodžio 31 d. – 25 ) jaunuoliai iki 29 metų amžiaus, jie sudarė 36,6 proc. (2019 m. gruodžio 31 d. – 15,1 proc.) nuo visų registruotų Užimtumo tarnyboje asmenų. Vyresnių kaip 50 metų darbingų asmenų – 112 (2019 m. gruodžio   31 d. – 41). Ilgalaikių bedarbių – 43 (2019 m. gruodžio 31 d. – 31).
11. Vidutinis metinis bedarbių skaičius 2020 metais – 211,8, tai didžiausias skaičius nuo 2015 metų (194). 2019 m. buvo 155. Bedarbių skaičiaus ženklų didėjimą galimai įtakojo sugriežtinto karantino apribojimai, dėl kurių įvairias paslaugas teikiančios įstaigos apribojo arba sustabdė veiklą, dėl to dalis žmonių neteko darbų. 
12. Asmenų, kuriems gali būti taikoma gyventojų užimtumo didinimo programa, 2020 m. gruodžio 31 d. duomenimis, yra 257: 
12.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai, – 1;
12.2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys sergančius ar neįgalius šeimos narius, kuriems Neįgalumo ir darbingumo nustatymo tarnybos prie Socialinės apsaugos ir darbo ministerijos sprendimu nustatyta nuolatinė slauga ar priežiūra, – 0;
12.3. grįžę iš laisvės atėmimo vietų, kai laisvės atėmimo laikotarpis buvo ilgesnis negu 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų, – 2;
12.4. piniginės socialinės paramos gavėjai – 111;
12.5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo, – 0; 
12.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo, – 0; 
12.7. grįžę į Lietuvą nuolat gyventi politiniai kaliniai ir tremtiniai bei jų šeimų nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo į Lietuvą nuolat gyventi dienos, – 0;
12.8. turintys pabėgėlio statusą, ar kuriems yra suteikta papildoma ar laikinoji apsauga – 0;
12.9. asmenys, patiriantys socialinę riziką – 33;
12.10. vyresni, kaip 40 metų – 108. 

III SKYRIUS
PASLAUGŲ IR PRIEMONIŲ PLANAS

13. Dalyvauti Programoje įtraukiami asmenys išvardyti Programos 12 punkte. 
14. Programos vykdymo priemonė – laikino pobūdžio darbai, vykdymo laikas – nuo      2021 m. kovo 15 d. iki 2021 m. gruodžio 15 d.
15. Laikino pobūdžio darbų trukmė – nuo 1 iki 3 mėnesių.
16. Laikino pobūdžio darbų preliminarus sąrašas:
16.1. stichinių meteorologinių reiškinių padarinių likvidavimo darbai;
16.2. valstybei / savivaldybei nuosavybės teise priklausančių saugomų istorijos ir kultūros paveldo, muziejų, kapinių, parkų bei kitų saugomų ir turinčių išliekamąją vertę objektų tvarkymo pagalbiniai darbai;
16.3. vietinės reikšmės kelių ir gatvių priežiūros darbai;
16.4. visuomeninės ir socialinės paskirties, švietimo objektų pagalbiniai tvarkymo darbai;
16.5. sporto ir turizmo objektų tvarkymo pagalbiniai darbai;
16.6. šiukšlių rinkimo, šlavimo, šienavimo, sniego valymo, želdinių priežiūros darbai;
16.7. valstybinio / savivaldybės miško aplinkos tvarkymas, miško sodinimas ir priežiūra;
16.8. socialinės globos paslaugų asmenims su negalia teikimo darbai (taip pat malkų ruoša ir kt. darbai);
16.9. viešojo maitinimo ir sveikatinimo paslaugų teikimo darbai;
16.10. smulkaus remonto pagalbiniai darbai;
16.11. bešeimininkių pastatų tvarkymo darbai.
17. Programoje suplanuotiems darbams atlikti su Gyventojų užimtumo didinimo programos įgyvendinimo Birštono savivaldybėje tvarkos apraše, patvirtintame Savivaldybės administracijos direktoriaus 2017 m. gruodžio 11 d. įsakymu Nr. AV-385 (su vėlesniais pakeitimais), nurodyta tvarka atrinktais darbdaviais sudaromos Laikinų darbų organizavimo ir finansavimo sutartys. Darbdaviai su nukreiptais atlikti laikino pobūdžio darbus asmenimis sudaro individualias darbo sutartis.
18. Asmenys, dalyvausiantys Programos priemonėse, atrenkami vadovaujantis Savivaldybės administracijos direktoriaus 2017 m. gruodžio 11 d. įsakymu Nr. AV-385 (su vėlesniais pakeitimais) patvirtinta „Darbdavių atrankos gyventojų užimtumo didinimo programai įgyvendinti tvarkos apraše“ nurodyta tvarka ir sąlygomis.
19. Programoje dalyvaujančių asmenų skaičius nustatomas, atsižvelgiant į esamą programos finansavimą. 2021 metais Programoje planuojama įtraukti iki 8 ieškančių darbo asmenų iš tikslinių grupių, nurodytų Programos 12 punkte.

IV SKYRIUS
FINANSAVIMO PLANAS

20. Programa finansuojama iš Lietuvos Respublikos valstybės biudžeto specialiųjų tikslinių dotacijų savivaldybių biudžetams lėšų. Programai vykdyti 2021 metais planuojama panaudoti         6 000 eurų iš Birštono savivaldybei užimtumo didinimo programai įgyvendinti skirtų valstybės biudžeto lėšų. 
21. Darbdaviui, įdarbinusiam pagal Laikinų darbų organizavimo ir finansavimo sutartį Programoje numatytiems darbams atlikti Savivaldybės siųstus asmenis, už kiekvieną įdarbintą asmenį mokamos subsidijos, skirtos šioms išlaidoms apmokėti:
21.1. darbo užmokesčio už įdarbinto asmens faktiškai dirbtą laiką, apskaičiuoto pagal tą mėnesį galiojantį Lietuvos Respublikos Vyriausybės patvirtintą minimalųjį valandinį atlygį;
21.2. draudėjo privalomojo valstybinio socialinio draudimo įmokoms;
21.3. piniginei kompensacijai už išmokėtą Programoje numatytus laikino pobūdžio darbus dirbusiam asmeniui kompensaciją už nepanaudotas atostogas, įskaitant draudėjo privalomojo valstybinio socialinio draudimo įmokų sumą.
22. Lėšos konkrečiam darbdaviui ar asignavimų valdytojui skiriamos Savivaldybės administracijos direktoriaus įsakymu, atsižvelgus į atrinktų darbdavių pateiktus dokumentus. Administracijos direktoriaus įsakymo projektą ruošia Darbdavių atrankos gyventojų užimtumo didinimo programai įgyvendinti komisijos sekretorius. 

V SKYRIUS
PROGRAMOS TĘSTINUMO ANALIZĖ IR PROGNOZĖ

23. Programa yra tęstinė, ji yra svarbi ne tik darbo netekusiems asmenims, bet ir bendruomenei: vykdant Programą tvarkoma, prižiūrima miesto ir seniūnijos aplinka, didėja nekvalifikuotų, ilgalaikių bedarbių ir kitų labiausiai socialiai pažeidžiamų asmenų užimtumas. Labiausiai socialiai pažeidžiami asmenys įsidarbina, atnaujina darbo įgūdžius bei užsidirba pragyvenimui būtinų lėšų. Programos dalyviai sugrąžinami į darbo rinką, o tai padidina jų galimybes tapti aktyviems, atnaujinti darbinius įgūdžius, įgyti motyvaciją tolimesnei darbo paieškai ir rasti nuolatinį darbą.
24. Birštono savivaldybės gyventojų užimtumo didinimo programa 2020 m. buvo patvirtinta Birštono savivaldybės tarybos 2020 m. vasario 10 d. sprendimu Nr. TS-18. Programoje buvo numatyta įdarbinti iki 7 darbo ieškančių asmenų. Programos įgyvendinimui Savivaldybei iš valstybės biudžeto valstybinėms (valstybės perduotoms savivaldybėms) funkcijoms atlikti buvo skirta 5 200,00 Eur. Visos lėšos panaudotos, laikino pobūdžio darbams atlikti siųsti 6 asmenys, iš kurių vienas asmuo liko įstaigoje dirbti ir pasibaigus laikinų darbų sutarčiai. Asmenys buvo nukreipiami į 2 įstaigas, įgyvendinusias Užimtumo didinimo programą.
25. Ateityje, atsižvelgiant į situaciją ir poreikį, planuojama plėsti tikslinių grupių asmenų, kuriems gali būti rengiamos užimtumo programos, ratą, taip pat bus siekiama plėsti potencialių darbdavių, įtraukiamų į programų vykdymą, ratą.

VI SKYRIUS
PROGRAMOS ĮGYVENDINIMO PRIEŽIŪRA IR ĮVERTINIMAS

26. Programos vykdytojai – Savivaldybės teritorijoje esančios įmonės (bendrovės), įstaigos ir organizacijos.
27. Programos įgyvendinimo priežiūrą vykdo:
27.1. asmenų atrankos ir paskirstymo darbdaviams laikino pobūdžio darbams atlikti bei Laikinų darbų organizavimo ir finansavimo sutarčių vykdymo priežiūrą – Socialinės paramos skyrius; 
27.2. lėšų pervedimo darbdaviams priežiūrą – Biudžeto ir apskaitos skyrius;
28. Asmenims, nutraukus dalyvavimą Programoje, apie tai informuojama Užimtumo tarnyba ne vėliau kaip per 3 darbo dienas. Informaciją Užimtumo tarnybai ruošia ir teikia Socialinės paramos skyrius.
29. Lėšų panaudojimo tinkamumą ir efektyvumą vertina Savivaldybės administracijos Centralizuoto vidaus audito skyrius.
30. Programos rezultatai jos vykdymo pabaigoje aptariami Darbdavių atrankos gyventojų užimtumo didinimo programai įgyvendinti komisijoje, sudarytoje Savivaldybės administracijos direktoriaus 2017 m. gruodžio 11 d. įsakymu Nr. AV-385.
31. Programos vertinimo rodikliai:
31.1. nukreiptų laikino pobūdžio darbams atlikti asmenų skaičius;
31.2. įstaigų, į kurias nukreipti asmenys darbams atlikti, skaičius;
31.3. Programos vykdymui panaudotų lėšų suma;
31.4. darbdavių skirtų lėšų Programos priemonėms vykdyti suma;
31.5. po dalyvavimo Programoje darbdavių įdarbintų pagal neterminuotas sutartis asmenų skaičius;
31.6. atsisakiusių dalyvauti Programoje asmenų skaičius.

VII SKYRIUS
PROGRAMOS VIEŠINIMAS

32. Informaciją apie Programą, organizuojamus darbus, darbo ieškančių asmenų skaičių, programos finansavimą Birštono savivaldybės administracija skelbia Savivaldybės interneto svetainėje www.birstonas.lt. Taip pat apie Programą informacija pateikiama vietinės spaudos leidiniuose. Už informacijos viešinimą atsakingas Savivaldybės administracijos Socialinės paramos skyrius.
______________

